Transpordiamet

Hr. Are Piel

Laevaliikluse juhtimise osakond

Taotlus 7.03.25

Lugupeetud Are Piel.

Pöördun teie poole Rakvere Maraton MTÜ esindajana ning taotleme Transpordiameti kooskõlastust meie klubi poolt korraldatavale rahvaspordivõistlusele “Tallinn Open Water 2025”. Toimumisajaks **12.07.25 kell 13.00-18.00 Tallinna lahes** (Pirital).

Ürituse raames pakutakse osalejatele/võistlejatele läbida väljakutsed avavees, neljal erineval distantsil: **500 m; 1 km; 1,9 km ja 3,8 km.** Stardid toimuvad laevalt (laev: Kindral Kurvits). Võistlejad võetakse laeva peale Lennusadama jahisadamast ning laev annab stardid kaugusega Pirita avalikust rannast (finiš Pirita surfiklubi läheduses). Esimesena 1 km ja nii edasi. Viimane start antakse 3,8 km kaugusel rannast. 500 m osalejad viiakse stardi asukohta Pirita jões suudmest merepääste kaatriga. Osalema oodatakse kuni **200 võistlejat** kokku.

Kõikidele võistlejatele väljastatakse korraldaja poolt kohustuslikus korras kandmiseks **personaalne poi**, mis ei ole vetelpäästevahend, kuid suurendab ujuja nähtavust vees ja aitab vähendada avavees tekkivaid riske. **Kalipso** kandmine on tungivalt soovituslik. Kõik võistlejad allkirjastavad enne võistlust personaalse vastutuse ja reeglitega tutvumise **instruktaaži** lehe. Korraldaja poolt on 1 h enne starti kõikidele osalejatele **kohustuslik infotund**, kus osalevad lisaks ka vetelpääste ja meditsiini personali esindaja.

Turvalisuse poolelt kaasatakse vetelpääste kogemuse ja praktilise väljaõppega meeskondi võistlejaid turvama ja vajadusel abistama. Rajale on lubatud appi ka eelneva registreerimisega personaalsed saatjad (meresüstade ja SUP laudadega). Kaasa löövad **SAR Tallinn, Pärispea Merepääste selts, Pirita SAR, Aasukalda merepääste** jt. Korraldaja soovib kaasata vähemalt 6 päästevõimekusega alust. Finišis on tagatud **kiirabi** ja eraldi meditsiinilise personali olemasolu.

Sündmuse toimumisest on teavitatud Tallinna linna, Pirita linnaosavalitsust ja Tallinna Merepäevade korraldajaid. Samuti Miiduranna sadamat ja Kalevi Jahtklubi. Korraldaja alustab ametlikku suhtlust Politsei- ja Päästeameti esindajatega, kui Transpordiametilt on sündmuse kooskõlastus saadud.

Rakvere Maraton MTÜ omab mitmeaastast kogemust analoogse sündmuse läbiviimisest Käsmu lahel ja 2023. aastast kogemust Tallinna lahelt. Korraldaja mõistab, et Transpordiameti kooskõlastus sündmusele ei vähenda korraldaja vastutust sündmuse läbiviimisel.

Oleme tekkivate küsimuste korral olemas ja loodame tugevale koostööle.

**LISATUD:** Ujujate ujumistrajektoor

Austusega.

Marko Torm

Rakvere Maraton MTÜ

Juhatuse liige

533 64 289